চেনকুট্টুবন

চেনকুট্টুবন (আ. ১৮০ খ্রি, অর্থাৎ 'ন্যায়পরায়ণ কুট্টুবন'), উপাধি কাদাল পিরাকোট্টিয়া, এবং কাদালট্টিয়া ভেল কেলু কুট্টুবন, ছিলেন দক্ষিণ ভারতের চের রাজবংশের সবচেয়ে বিখ্যাত রাজা। চের রাজকুমার ইলানগো আদিগালের দ্বারা রচিত তামিল মহাকাব্য শিলাপাথিকরমে তার উল্লেখ পাওয়া যায়।

তামিল কবি পরানার পাথিত্রুপাথু সংগ্রহের পঞ্চম দশকে চেনকুট্টুবনের প্রশংসা করেছেন। চেনকুট্টুবন খুব সম্ভবত চের বংশের মুজিরী গোত্রের শাসক। তাঁর রাজত্বকালে, চের অঞ্চল মালাবার উপকূল (বর্তমান কেরালা) এবং কঙ্গু দেশ (বর্তমান পশ্চিম তামিলনাডু) পর্যন্ত বিস্তৃত ছিল। চেঙ্কুট্টাবনের রাজত্বকালে ভারত মহাসাগরে মশলা বাণিজ্যের মাধ্যমে দক্ষিণ ভারতে গ্রিক-রোমান সোনার আগমন প্রাচীন তামিল সাহিত্যে উল্লেখযোগ্যভাবে বর্ণিত আছে।

পাথিত্রুপাথু সংগ্রহের পঞ্চম দশক অনুসারে চেনকুট্টুবন একজন উত্তর ভারতের আর্য রাজার বিরুদ্ধে একটি যুদ্ধে জয় লাভ করে "ইদুম্বিল" এর বন দখল করেন এবং "ভিয়ালুর" নামক স্থানে আরেকটি গুরুত্বপূর্ণ যুদ্ধে জয়লাভ করেন (সম্ভবত শক্তিশালী সর্দার নান্নানের বিরুদ্ধে )। তিনি কঙ্গু দেশে অবস্থিত কডুকুরকেও ধ্বংস করেন, মকুরের মান্নান নামের আরেকজন সর্দারকে পরাজিত করেন এবং চোলদের উত্তরাধিকার বিরোধে সফলভাবে হস্তক্ষেপ করে তার পছন্দের প্রতিযোগীকে সিংহাসনে আসীন করান।

মধ্যযুগীয় তামিল মহাকাব্য শিলাপাথিকরমে চেঙ্কুট্টবনের যুদ্ধক্ষেত্রের কৃতিত্ব কিছুটা অতিরঞ্জিতভাবে বর্ণনা করা হয়েছে। এই মহাকাব্যের ক্যান্টো ৩০:১৬০ এর উপর ভিত্তি করে "গজবাহু সিঙ্ক্রোনিজম/ট্রিপল সিঙ্ক্রোনিজম" নামে পরিচিত একটি পদ্ধতি ব্যবহার করে ঐতিহাসিকরা খ্রিস্টীয় দ্বিতীয় শতাব্দীর কাছাকাছি সময়ে চেঙ্কুট্টবনের রাজত্বকাল ছিল বলে ধারণা করেন।

 আদি তামিল গাঁথা 
পাথিত্রুপাথু সংগ্রহের পঞ্চম দশকে কবি পরাণার চেনকুট্টুবনের প্রশংসা করেছেন। এই সংগ্রহে চেনকুট্টুবনকে নিয়ে মোট দশটি গান রয়েছে। পাথিত্রুপাথুতে তাকে কুদাভারগণের প্রভু এবং কুট্টুবনদের প্রভু (অর্থাৎ কুট্টুবন) হিসেবে বর্ণনা করা হয়েছে।

চেনকুট্টুবন ছিলেন চের রাজা নেদুম চেরালাথান এবং উরাইউরের চোল পরিবারের রাজকুমারী চোলা মনাক্কিলির সন্তান। নরমুদি চেরাল এবং চেরালাথান যথাক্রমে তার বড়ো ও ছোটো সৎ-ভাই ছিলেন। চেনকুট্টুবনের স্ত্রী ইল্লানগো ভেনমল একজন ভেলির সর্দারের মেয়ে ছিলেন। পাথিত্রুপাথুর মতে চেনকুট্টুবন চের দেশকে ৫৫ বছর ধরে রাজত্ব করেছিলেন। তার ছেলে চ "কুট্টুবন চেরাল" নামে পরিচিত ছিলেন, যিনি সম্ভবত "উমপার কাদু" অঞ্চলের শাসক ছিলেন।

পাথিত্রুপাথুতে চেনকুট্টুবনের প্রশংসা ছাড়াও চের শাসকদের অস্তি বা দেহাবশেষ ধারণকারী কলস সোহ সমাধিস্থলের উল্লেখ রয়েছে।

এছাড়াও পাথিত্রুপাথুতে পাট্টিনি দেবীর মূর্তি তৈরীর জন্য পবিত্র পাথর আনার জন্য চেনকুট্টুবনের অভিযানের উল্লেখ রয়েছে। সেই অভিযানে তিনি একজন "আর্য" রাজাকে পরাজিত করে হত্যা করেছিলেন। ঐতিহাসিকদের বিশ্বাস যে শিলাপাথিকরমে পাওয়া চেনকুট্টুবনের গঙ্গা উপত্যকায় সামরিক অভিযানের অতিরঞ্জিত বিবরণ সম্ভবত এই গ্রন্থ থেকেই সন্নিবিষ্ট করা হয়েছে অথবা এর আগের কোনো প্রাচীন বিবরণও হতে পারে।

 সামুদ্রিক বাণিজ্যের সাথে সম্পর্ক 
কবি পরাণার চেনকুট্টুবনকে তার সামুদ্রিক দক্ষতার জন্য প্রশংসা করেছেন।

আদি তামিল কবিতাগুলোতে "পাহাড়ি পণ্য" এবং "সামুদ্রিক পণ্য" — যা মূলত মূল্যবান মুক্তোর নাম ছিল — এর বাণিজ্য চেনকুট্টুবনের সাথে সম্পর্কিত ছিল। যোন (গ্রীক-রোমান শাসক) আমলের সোনা যা বাণিজ্যের বিনিময়ে "নৌকায় করে তীরে পৌঁছেছিল" তা চেনকুট্টুবনের শাসনামলের ঘটনা। সমুদ্রের উপর চেনকুট্টুবনের দক্ষতা তাকে "কাদাল পিরাকোট্টিয়া" উপাধিতে ভূষিত করেছিল, যার অর্থ "যিনি সমুদ্রকে পিছনে ফেলেছেন" বা "যিনি সমুদ্রকে তাড়িয়ে দিয়েছেন"। 

পাথিত্রুপাথুতে চেনকুট্টুবনকে "সুউচ্চ ঢেউ বিশিষ্ট শীতল সমুদ্রের বিজয়ী" এবং জাহাজের সুউচ্চ উজ্জ্বল আসন থেকে নীল রঙের মাদকের পরিবেশক হিসেবে বর্ণনা করা হয়েছে যা সম্ভবত ভূমধ্যসাগরীয় মাদকের একটি উল্লেখ।

 চেনকুট্টুবনের সময়সীমা 
"গজবাহু সিঙ্ক্রোনিজম/ট্রিপল সিঙ্ক্রোনিজম" নামে পরিচিত একটি পদ্ধতি ব্যবহার করে ইতিহাসবিদরা চেনকুট্টুবনের সময়সীমা খ্রিস্টীয় দ্বিতীয় শতাব্দী পর্যন্ত বলে ধারণা করেন। এই পদ্ধতিটি প্রায়শই অনুমানের উপর নির্ভরশীল থাকার জন্য সমালোচনার সম্মুখীন হয়ে আসছে। যদিও প্রত্নতাত্ত্বিক এবং লিপিগত প্রমাণগুলি গজবাহু পদ্ধতিটিকেই সমর্থন করে আসছেন।
 গজবাহু সিঙ্ক্রোনিজম 
শিলাপাথিকরমের পাঠ্য ক্যান্টো ৩০:১৬০-এ বর্ণিত আছে যে ভাঞ্চিতে চেনকুট্টুবনের দ্বারা কান্নাগীর মূর্তি স্থাপন করার সময়ে বেশ কয়েকজন রাজাকে আমন্ত্রণ করা হয়েছিল।

পাঠ্যটির অনুবাদ হচ্ছে:"বিশ্বসম্রাট [চেনকুট্টুবন] তিনবার মন্দিরটি প্রদক্ষিণ করে সেখানে দাঁড়িয়ে শ্রদ্ধা নিবেদন  করেন। তাঁর সামনে কারাগার থেকে মুক্তিপ্রাপ্ত আর্য রাজারা, কারাগার থেকে অপসারিত রাজারা, কুদাকুর শাসক কঙ্গু, মালভার রাজা এবং সমুদ্রপারের (সিংহলের) রাজা কায়াভাকু শ্রদ্ধার সাথে দেবতার কাছে প্রার্থনা করেছিলেন এইভাবে..."কায়াভাকুকে শ্রীলঙ্কার রাজা প্রথম গজবাহু (রা. আ. ১৭৩—১৯৫ খ্রি.) হিসেবেও শনাক্ত করা হয়। এই প্রসঙ্গে চেনকুট্টুবন এবং আদি তামিল কবিতাগুলো খ্রিস্টীয় দ্বিতীয় শতাব্দীর প্রথম বা শেষ চতুর্থাংশের হওয়ার সম্ভাবনা প্রবল।

গজবাহু পদ্ধতিকে প্রাচীন তামিল গ্রন্থের বা শাসকদের সময়সীমা জানতে একটি প্রধান অবলম্বন হিসেবে বিবেচনা করা হয়।

 টীকা 

 তথ্যসূত্র 











বিষয়শ্রেণী:চের রাজা